ET Euroopa Liidu Teataja C 140/9

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

2009/C 140/05

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„PEMENTO DO COUTO”

EÜ nr: ES-PDO-0005-0464-03.05.2005

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus

Nimi: Subdirección General de Calidad Agroalimentaria y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Aadress: Paseo Infanta Isabel, 1 28071 Madrid ESPAÑA Telefon +34 913475394 Faks +34 91347 54 10 E-post: sgcaae@mapa.es

2. Taotlejate rühm

Nimi: COOPERATIVA DO CAMPO O VAL Aadress: Vilacornelle, s/n. O Val-Narón (A Coruña) Telefon +34 981453901 Faks +34 981453901 E-post: horta@cooperativaoval.com Koosseis: tootjad/töötlejad ( X ) autres ( )

3. Toote liik

Rühm 1.6.hi – Puuviljad, köögiviljad ja teraviljad töötlemata ja töödeldud kujul

4. Spetsifikaat (määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimi:

„Pemento do Couto”

4.2. Kirjeldus:

Kaitstud geograafilise tähisega „Pemento do Cuoto” hõlmatud harilik paprika on kirbikute perekonda (Capsicum annuum L.) kuuluv kohalik ökotüüp. Paprika vili korjatakse enne bioloogilise küpsuse saavutamist ja seda turustatakse värskena. Vili on järgmiste omadustega:

— kuju: piklik, tömp-koonusjas või trapetsikujuline, kumerate külgedega; külgedel võib esineda pikisuunalisi ribisid, otsatipus kolm või neli nurka;

— kaal: 4–6 grammi vilja kohta;

— vilja pikkus: 4–8 cm;

— keskmine laius: 2 cm;

— viljavars: 2–3 cm, alati viljast lühem. Viljavars on jäik ja üldjuhul sirge või kergelt kumer;

— viljakest: tumeroheline, kergelt läikiv;

— viljaseina või viljaliha paksus: õhuke, ligikaudu 1,5 mm;

— organoleptilised omadused: viljaliha on peene ja mahlase tekstuuri ning maheda, kergelt rohu, kuid kapsaitsiini puudumise tõttu mitte terava maitse ja keskmise intensiivsusega lõhnaga, seemneid vähe.

4.3. Geograafiline piirkond:

Tootmispiirkond hõlmab kõiki Ferroli piirkonna kommuune, milleks on: Ferrol, Narón, Valdoviño, Cedeira, Moeche, As Somozas, San Sadurniño, Neda, Fene, Mugardos ja Ares. Tegemist on loodusliku piirkonnaga, mis ei asu kõrgel merepinnast. Org, kus harilikku paprikat kasvatatakse, on ümbritsetud kaitsvate mägedega ning ranniku lähedus loob seal iseloomuliku maheda ja kergete temperatuurikõikumistega mikrokliima. Lisaks neile optimaalsetele tingimustele on ka pinnas kõnealuse kultuuri kasvatamiseks väga soodne.

Tähises esinev nimi O Cuoto on kohanimi, mis tähistab seda nime kandvat kuulsat kloostrit, kus hakati kõnealuseid paprikaid kasvatama.

4.4. Päritolutõend:

Toote jälgitavuse tagab selle identifitseerimine tootmise ja turustamise igas etapis.

Et tagada spetsifikaadi üksikasjade arvessevõtmine, ajakohastab kontrolliasutus korrapäraselt tootmis- ja istutusregistreid. Üksnes need harilikud paprikad, mida vastavatesse registritesse kantud tootjad kasvatavad oma põldudel vastavalt spetsifikaadi nõuetele ja muudele täiendavatele eeskirjadele, saavad kanda kaitstud geograafilist tähist „Pemento do Couto”.

Registrisse kantud tootjatel on muu hulgas kohustus deklareerida selleks peetavates registrites, kui suur hulk kaitstud geograafilise tähisega harilikku paprikat on tegelikult kasvatatud ja turustatud. Kontrolliasutus kontrollib pakendajate turustatud koguste ja pakendajaid varustavate põllumajandustootjate toodangu vastavust ning määrab kindlaks ka põllumajandustootjate toodetud koguste ja registrisse kantud maatükkide tootlikkuse vastavuse.

Kontrolliasutus inspekteerib kõiki füüsilisi ja juriidilisi isikuid, kellele registritesse kantud istandused, hoidlad, tööstusettevõtted ja tooted kuuluvad, et teha kindlaks, kas kaitstud geograafilist tähist kandvad tooted vastavad spetsifikaadis ja muudes täiendavates eeskirjades sätestatud nõuetele. Tagamaks, et korjatud paprikad oleksid ühtlased, terved, puhtad, kahjustuste ja muljutisteta inspekteeritakse istandusi, hoidlaid, tööstusettevõtteid ja tooteid, kontrollitakse dokumente ja paprika füüsiliste omaduste vastavust nõuetele. Lisaks võib määrata ka jääkainete sisalduse, et teha kindlaks, kas pestitsiidide tase jääb alla kõnealuse kultuuri puhul seadusega kehtestatud jääkainete lubatud piiri.

4.5. Tootmismeetod:

Taimlat peavad taimedega varustama vastavatesse registrisse kantud tootjad.

Toote saamisviisi kirjeldus on järgmine.

Paljundamine ja ümberistutamine

Valminud vili koristatakse, kuivatatakse ja puhastatakse seemnetest; desinfitseeritud seemneid kasutatakse uueks külviks. Külviks ettevalmistamine ja külv algab oktoobris ja jätkub novembris, detsembris ja jaanuaris. Külvatakse külvikasti kasvusubstraadile, mis koosneb võrdsetes osades turbast ja liivast. Kui tõusmed on tärganud ja istiku kõrgus on ligikaudu 5 cm, tuleb taimed pikeerida ja istutada ümber õhku läbilaskvatesse kastidesse.

Kasvatamisele seatud piirangud

Kaitstud geograafilise tähise „Pemento do Couto” alla kuuluvad nii vabas õhus kui katmikalal kasvatatud paprikad. Suurim lubatud saagikus on üldjuhul vastavalt 4 kg/m2 ja 6 kg/m2.

Katmikalal kasvatatakse kultuuri lihtsates kiletunnelites, mida ei köeta ja kus ei ole kunstvalgust, ning mille eesmärk on kaitsta otse maapinnal kasvavat kultuuri võimaliku öökülma eest, kiirendada valmimist ja pikendada tootlikkust sügisel mõne nädala võrra. Katmikala kasutatakse laialdaselt ka selleks, et ei toimuks kõnealuse ökotüübi alla kuuluva hariliku paprika valiksortide soovimatut ristumist.

Istutamine

Avamaale istutatakse taim aprillis või mais istutussagedusega 3–4 taime ruutmeeri kohta, viljade koristus algab juunis–juulis. Kui seemneid soovitakse kasutada paljundamiseks ja valiksorti säilitada, peavad maatükid asuma teistest samasse ökotüüpi kuuluvatest avamaakultuuridest eraldi.

Katmikalale istutatakse taimed veebruaris–märtsis ja viljade koristamine algab aprilli keskel. Istutamistihedus on 2–4 taime ruutmeetri kohta. Et hoida ära umbrohu levikut, on soovitatav katta maapind polüetüleenkilega. Toetusteibaid ei ole vaja, kuna osutatud istutussüsteemi puhul toetavad taimed üksteist ise.

Maa harimine

Mulda väetatakse toitainete sisalduse säilitamiseks ja tasakaalu hoidmiseks mullas ja taimes, arvestada tuleb proovide võtmist kultuurist, taime toitainevajadusi, mulla viljakust ja maa parandamist muul viisil (vesi, orgaanilised ained jne).

Võimalike taimekahjurite ja taimehaigustega võitlemiseks kohaldatakse kultuurile sobivaid meetodeid, näiteks desinfitseeritakse ja töödeldakse seemneid, kastetakse mõõdukalt, et ära hoida seisva vee teket, ning taime vart ei ümbritseta liigse mullaga.

Kui osutub vajalikuks taime keemiliselt töödelda, tuleb kasutada selliseid aineid, mis kahjustavad keskkonda võimalikult vähe, on tõhusad, vähetoksilised ega too kaasa suuri jääkainetega seotud probleeme, mõjutavad vähe ümbritsevat loomastikku ega ole kauapüsivad.

Saagikoristus

Saak koristatakse käsitsi enne viljade küpseks saamist, siis kui põllumajandusettevõtja otsustab oma kogemustele tuginedes, et vili on punktis 4.2 osutatud füüsilistest omadustest lähtudes turustamiseks ideaalne. Kvaliteedi halvenemise vältimiseks läbib saak vajalikud vaheetapid, mis hõlmavad nii vahendeid (tööriistad, kastid ja mahutid) kui nõutavat tööjõudu.

Vedu ja ladustamine

Et ära hoida viljade purunemist, veetakse paprikaid jäikades mahutites. Laadimine peab toimuma nii, et toote kukkumise võimalus oleks viidud miinimumini. Hoiuruume õhutatakse korrapäraselt.

Turustamine

Toodet turustatakse ühesuguse päritoluga ja sama pikkadest paprikatest koosneva partiina, pakituna 200 või 400 grammistes kottides, mis on valmistatud kehtivate toidualaste õigusnormidega toiduainete puhul lubatud materjalist. Kasutada võib ka muul viisil turustamist, kui see ei mõjuta toote kvaliteeti. Turustatakse ajavahemikus 15. aprillist kuni 31. oktoobrini, mida kontrolliasutused võivad olenevalt aastaaja ilmastikutingimustest pikendada või lühendada, kui toote omadused seda nõuavad.

4.6. Seos piirkonnaga:

Harilik paprika „Pemento do Couto” kuulub ökotüüpi, mida Ferroli piirkonna põllumehed on traditsiooniliselt kasvatanud. Kuna seda kasvatatakse ja müüakse vähe, ei ole kõnealuse ökotüübi kasvatamine väljaspool määratletud piirkonda eriti levinud.

Paprika mainest annab tunnistust pidustus Festa do Pemento do Couto mida tähistatakse alates 1999. aastast. „Pemento do Couto” gastronoomilisele väärtusele rõhku panev pidustus toimub igal aastal juuli lõpus Sta. María do Couto kloostri lähistel asuvas päritolupiirkonnas.Tuleks rõhutada, et paprika „Pemento do Couto” on Ferroli piirkonna arvukate toitlustusasutuste menüüs ja see peaks andma tunnistust toote tuntusest.

Mitmete asjaolude (sh taimne materjal, tootmistehnoloogia ja paprikat kasvatavate orgude mikrokliima) kokkulangemisel on töötatud välja saadus, mis on tänu oma iseloomulikele omadustele ja kvaliteedile hästi tuntud.

Taimne materjal

Tänu kohalike põllumajandusettevõtjate tavakohaselt säilitatud ja valitud parimatele taimedele ja kohalikele tingimustele vastavatele tootmistehnikatele on aretatud iseloomulik ja väga populaarne saadus. Valikuline kasvatamine ja hoolikas soovimatute ristandite vältimine on võimaldanud aretada välja ilma terava maitseta paprika (vähemalt asjaomase piirkonna keskkonnatingimustes), mis on samalaadsete omadustega paprika puhul harvaesinev eripära.

Tootmistehnika

Asjaolu, et juba mitmeid aastakümneid kasvatavad põllumajandusettevõtjad paprikat katmikalal, annab tunnistust selliste tootmistehnikate kasutamisest, mis ei ole kaasa toonud toote iseloomulike omaduste ja keskkonna vahelise seose kadu. Paprikat kasvatatakse tavalistes kiletunnelites, mille puhul ei reguleerita põllumajanduslikke ja klimaatilisi tingimusi ning seega mõjutab taime kasvu peamiselt loomulik kasvukeskkond.

Kliimatingimused

Tootmispiirkonna rannikulähedus ning asukoht madalates orgudes, mida kaitsevad erinevad mäestikualad, loovad mikrokliima, mille aastast sademetenäitu iseloomustab suur sademete hulk (k.a suvel), mahe temperatuur ja nõrgad temperatuurikõikumised, kõrge suhtelise niiskuse tase ja väike päikeseliste päevade arv võrreldes teiste paprika tootmispiirkondadega; kõik see omab otsest mõju paprika viljakesta paksusele, peenele tekstuurile ning viljaliha magususele ja mahlasusele.

4.7. Kontrolliasutus:

Nimi: Instituto Galego da Calidade Alimentaria (INGACAL) Aadress: Rúa Fonte dos Concheiros, no 11, bajo 15703 Santiago de Compostela ESPAÑA Telefon +34 881997276 Faks +34 981546676 E-post: ingacal@xunta.es

INGACAL on riigiasutus, mis kuulub Galiitsia maakonnanõukogu (Consellería del Medio Rural de la Xunta de Galicia) haldusalasse.

4.8. Märgistus:

Harilik paprika, mida turustatakse kaitstud geograafilise tähise „Pemento do Couto” all peab kandma kaubanduslikku märgist, mis vastab iga tootja/turustaja märgistusele, kontrolliorgani heakskiidetud tähtnumbrilist koodi ning kaitstud geograafilist tähist. Nii kaubanduslikul märgisel kui ka kaitstud geograafilise tähise märgisel peavad olema esitatud sõnad „Indicación Geográfica Protegida „Pemento do Couto” ”.